চুরুলিয়ার কাজী পরিবার

**কাজী পরিবার** ভারতীয় উপমহাদেশের একটি সাংস্কৃতিক পরিবার। অধুনা ভারতের পশ্চিমবঙ্গের চুরুলিয়া হতে উদ্ভূত এই পরিবারের ইতিহাস আনুমানিক দুইশো বছরের। এই পরিবারের সদস্যেরা অনেকেই বাণিজ্য, সাহিত্য ও সংগীতের জগতের বিশিষ্ট ব্যক্তিত্ব।

## উৎপত্তি
দ্বাদশ-ত্রয়োদশ শতাব্দীর দিকে সুফী সৈয়দ মহম্মদ ইসলাম নামক এক ব্যক্তি আব্বাসীয় খিলাফতের বাগদাদ হতে দিল্লি সালতানাতের পূর্বাঞ্চলে পাটনায় আসেন। তারপর তিনি চুরুলিয়া গিয়ে সেখানে স্থায়ীভাবে বসবাস করতে শুরু করেন। সপ্তদশ শতাব্দীতে অঞ্চলটি মুঘল সাম্রাজ্যের অংশে পরিণত হয়। সম্রাজ্যের সম্রাট শাহজাহান সুফী সৈয়দ মহম্মদ ইসলামের বংশধর কাজী গোলাম নক্সবন্দকে তার জ্ঞান ও চরিত্রের জন্য পুরস্কার হিসেবে স্থাবর সম্পত্তি পুরস্কার দিতে চাইলে নক্সবন্দ খাজনা পরিশোধ ব্যতীত পুরস্কার নিতে অস্বীকৃতি জানালে সম্রাট তাকে সেই সম্পত্তি আয়মা তালুকে অন্তর্ভুক্ত করার মাধ্যমে নিষ্কর ঘোষণা করেন। ফলে নক্সবন্দের বংশধর কাজী খেবরাতুল্লাহ চুরুলিয়ার ধনী ব্যক্তিত্বে পরিণত হয়েছিলেন। খেবরাতুল্লাহ একজন ধর্মীয় নেতা ছিলেন যিনি আরবি, উর্দু ও ফার্সি ভাষা জানতেন। ঐতিহাসিকদের মতে তার থেকেই কাজী পরিবার শুরু হয়েছে। তার চারটি ছেলের মধ্যে কাজী গোলাম হোসেনের দুটি ছেলে ছিল। তাদের মধ্যে এক সন্তান কাজী আমিনুল্লাহ চুরুলিয়ায় পারিবারিক সম্পত্তি দেখাশোনা করতেন। কোম্পানি শাসিত ভারতের আমলে আনুমানিক ১৮৪৭ খ্রিস্টাব্দে আমিনুল্লাহর একমাত্র ছেলে কাজী ফকির আহমেদ জন্মগ্রহণ করেন যিনি অল্পবয়সে এতিম হয়ে যান। বাবার মৃত্যুর পর ফকির চাচা নজিবুল্লাহর সাথে তার কর্মস্থল নিকটবর্তী চাইবাসায় চলে যান, তবে দ্রুত চাচাও মৃত্যুবরণ করলে তিনি চুরুলিয়ায় ফিরে যাওয়ার ফলে লেখাপড়া চালিয়ে যেতে পারেননি। ফকিরের প্রথম স্ত্রী মৃত্যুর পর ভূড়ি গ্রামের জাহেদা বিবিকে বিয়ে করেন যার কাজী নজরুল ইসলাম সহ তিনটি সন্তান হয়েছিল। কাজী ফকির আহমেদ ১৯০৭ সালে মৃত্যুবরণ করেন। কবি কাজী নজরুল ইসলাম ১৯২১ সালে কুমিল্লার নার্গিস খানমকে বিয়ে করেন। তবে কুমিল্লায় বাধ্যতামূলক বসবাসের শর্ত জুড়ে দিলে নজরুল তার প্রথম স্ত্রীকে ত্যাগ করে চলে যান। ১৯২৪ সালে তিনি কুমিল্লার আশালতা সেনগুপ্তকে বিয়ে করেন যার নাম পরে প্রমীলা কাজী হয়। তাদের চারটি ছেলে হয় যাদের মধ্যে দুজন অকালে মৃত্যুবরণ করে। ১৯৭১ সালে বাংলাদেশ পাকিস্তান থেকে স্বাধীনতা লাভ করার পর সদ্যগঠিত দেশটির প্রধানমন্ত্রী শেখ মুজিবুর রহমানের উদ্যোগে কাজী নজরুল ইসলাম ও তার পরিবারকে ১৯৭২ সালে ঢাকায় আনা হয়। ১৯৭৬ সালে কাজী নজরুল ইসলাম বাংলাদেশের ঢাকায় মৃত্যুবরণ করেন। পরবর্তীতে তার পুত্র কাজী সব্যসাচীর পরিবার ঢাকায় রয়ে যায়। ২০১৬ সালের প্রতিবেদন অনুযায়ী ঢাকায় কাজী পরিবারের এই অংশটি তিন প্রজন্ম ধরে বসবাস করে আসছে। ভারতের কলকাতায় কাজী নজরুল ইসলামের পুত্র কাজী অনিরুদ্ধ ভারতের কলকাতায় রয়ে থেকে যান যার পরিবার শহরটিতে স্থায়ীভাবে নিবাস গড়েন। অন্যদিকে ভারতের চুরুলিয়ায় কাজী নজরুল ইসলামের ছোট ভাই কাজী আলি হোসেনের পরিবার বসবাস করে আসছেন।

## ইতিহাস
১৯৭১ সালে বাংলাদেশের স্বাধীনতা যুদ্ধ শুরু হলে পাকিস্তান সরকার নজরুলের ভাতা বন্ধ করে দেয়। তখন পূর্ব পাকিস্তানের বিদ্রোহীদের নিয়ে এপ্রিলে গঠিত প্রবাসী বাংলাদেশ সরকার নজরুলের জন্য ভাতা ঘোষণা করে। একই বছরের সেপ্টেম্বরে সরকার ভাতা আবার চালু করলে নজরুলের পরিবার একাত্তরের গণহত্যার জন্য পাকিস্তানের ভাতা প্রত্যাখ্যান করে। কাজী নজরুল ইসলামের জীবনের শেষাংশকে ঘিরে কাজী পরিবারের মধ্যে দ্বন্দ্ব ও বিভক্তি সৃষ্টি হয়। পরিবারের একাংশের মতে নজরুল বাংলাদেশে অযত্নে ছিলেন এবং তাকে জীবনের শেষে শান্তিতে থাকতে দিতে ভারতে পাঠিয়ে দেওয়া উচিত ছিল সত্ত্বেও বাংলাদেশ সরকার তাকে নিজেদের সম্পদ পরিণত করতে পাঠাতে দেয়নি। অন্যদিকে পরিবারের আরেক অংশের মতে নজরুল বাংলাদেশে যত্ন ও সম্মানের সাথে ছিলেন। ২০১১ সালে ভারতের পশ্চিমবঙ্গে তৃণমূল কংগ্রেসের রাজ্য সরকার ক্ষমতা নেওয়ার পর কলকাতায় একটি নজরুল আকাদেমি প্রতিষ্ঠার উদ্যোগ নিয়েছিল। তবে সেটিকে কেন্দ্র করে সৃষ্ট রাজনৈতিক কাদা ছোঁড়াছুঁড়ির প্রতি কাজী পরিবার বিরক্তি প্রকাশ করে। সরকার কর্তৃক ঘোষণা করার পরেও সরকারি গেজেটে কাজী নজরুল ইসলামকে বাংলাদেশের জাতীয় কবি হিসেবে স্বীকৃতি না দেওয়ায় ২০২০ সালে কাজী পরিবার হতাশা প্রকাশ করে গেজেটের মাধ্যমে স্বীকৃতির আহ্বান জানিয়েছিল। জুলাই গণঅভ্যুত্থান পরবর্তী  মুহাম্মদ ইউনূসের উপদেষ্টা পরিষদ কর্তৃক নজরুলকে ২০২৫ সালে জাতীয় কবি হিসেবে সরকারি গেজেটে স্বীকৃতি দেওয়া হয়। ২০২১ সালে নজরুল জয়ন্তী উপলক্ষ্যে মোবাইল সেবা কোম্পানি রবি তাদের ফেসবুক পেজে রবীন্দ্রনাথ ঠাকুরের ছবি সহ শ্রদ্ধাঞ্জলি জানিয়ে পোস্ট করার পর অপসারণ করে। তবে পোস্টটি দ্রুত ভাইরাল হয় এবং এরপর কাজী পরিবারের হয়ে খিলখিল কাজী এজন্য কোম্পানিটির বিরুদ্ধে মামলা করার ঘোষণা দেয়। পাশাপাশি অনুমতি ব্যতীত বাণিজ্যিকভাবে নজরুলগীতি ব্যবহারের জন্য অদূর ভবিষ্যতে ব্যবস্থা নেওয়ার ঘোষণাও তিনি দিয়েছিলেন। ২০২৩ সালে মুক্তিপ্রাপ্ত হিন্দি চলচ্চিত্র পিপ্পা-এ এ আর রহমানের পরিচালনায় কাজী নজরুল ইসলামের কারার ঐ লৌহ কপাট গানটি অন্তর্ভুক্ত করা হয়েছিল। তবে গানটিতে এ আর রহমানের সুরারোপে বিকৃতির অভিযোগ উঠে। কাজী পরিবারের সদস্য অনির্বাণ কাজী জানিয়েছিলেন যে তার মা কল্যাণী কাজী গানটি ব্যবহারের অনুমতি দিলেও গানটি চলচ্চিত্র টিম নতুনভাবে তৈরি করতে চাইলে তিনি প্রকাশের আগে গানটি তাকে শোনাতে বলেছিলেন। যদিও টিম কল্যাণীকে গানটি প্রকাশের আগে শোনাননি। অন্যদিকে না জানিয়ে গানটির সত্ত্ব বিক্রি করার অভিযোগ করে অনির্বাণের উপর পরিবারের অন্যান্য সদস্যগণ ক্ষোভ প্রকাশ করে অনির্বাণ ও চলচ্চিত্র টিমের বিরুদ্ধে আইনি ব্যবস্থা গ্রহণের হুমকি দেন। ২০২৫ সালে কবি ও রাজনৈতিক সক্রিয়কর্মী ওসমান হাদিকে ঢাকায় কাজী নজরুল ইসলামের সমাধিসৌধে সমাহিত করা হয়। ভারতীয় গণমাধ্যম আনন্দবাজার পত্রিকার প্রতিবেদন অনুসারে, কাজী পরিবারের ভারতে অবস্থানরত সদস্যরা হাদিকে কবর দেওয়ার জন্য এই স্থান নির্বাচনকে অনৈতিক দাবি করে। তারা আশঙ্কা প্রকাশ করে যে ভবিষ্যতে নজরুলের সমাধি সেখানে হয়ত থাকবে না।

## সদস্যগণ
### কাজী ফকির আহমদ
কাজী ফকির আহমদ আনুমানিক ১৮৪৭ সালে জন্মগ্রহণ করেন। তিনি কাজী আমিনুল্লাহের পুত্র ছিলেন। তিনি পেশায় একজন দলিল লেখক ছিলেন। তার পাশাখেলায় নেশা ছিল এবং এই কারণে তিনি বণিক মহানন্দ আশের নিকট হেরে গিয়ে নিজের অধিকাংশ সম্পত্তি হারিয়ে ফেলেন। তার দুই স্ত্রী ছিলো। প্রথম স্ত্রী সৈয়দা খাতুনের থেকে একটি মেয়ে জন্ম নেয়। দ্বিতীয় স্ত্রী জাহেদা খাতুনের থেকে তিন ছেলে ও এক মেয়ে জন্ম নেয়। ফকির ১৯০৮ সালে মৃত্যুবরণ করেন।

### কাজী নজরুল ইসলাম

কাজী নজরুল ইসলাম ব্রিটিশ ভারতীয় সেনাবাহিনীর ৪৯তম বেঙ্গলি রেজিমেন্টে সৈনিক হিসেবে যোগ দিয়ে হাবিলদার হয়েছিলেন। পাশাপাশি তিনি সাহিত্যচর্চায় মনোনিবেশ করেন। কলকাতার বিভিন্ন পত্রিকায় তার লেখা সাহিত্যকর্ম প্রকাশিত হতো। এছাড়া তিনি রেজিমেন্ট ভেঙ্গে দেওয়ার পর সাংবাদিকতা করতেন। বিদ্রোহী কবিতার মাধ্যমে তিনি আলোচিত হয়েছিলেন। পরবর্তীতে তিনি ভারতীয় জাতীয় কংগ্রেসে যোগদান করেন এবং এর অঙ্গসংগঠন মজুর স্বরাজ পার্টি প্রতিষ্ঠায় অন্যতম ভূমিকা রাখেন। ১৯২৬ সালে বঙ্গীয় আইন পরিষদ নির্বাচনে তিনি অংশগ্রহণ করে পরাজিত হন। ১৯৪০ সালে তিনি দৈনিক নবযুগের সম্পাদক হন। এর দুই বছর পর থেকে ১৯৭৬ সাল পর্যন্ত আমৃত্যু তিনি মস্তিষ্কের রোগে আক্রান্ত ছিলেন। রবীন্দ্রনাথ ঠাকুরের সময় তিনি তার প্রভাব উপেক্ষা করে বাংলা সাহিত্যের একটি স্বতন্ত্র ধারা সৃষ্টি করেন।

### নার্গিস আসার খানম
১৯০৪ সালে জন্মগ্রহণকারী নার্গিসের আসল নাম ছিলো সৈয়দা খাতুন। তিনি কুমিল্লার আলী আকবর খাঁর ভাগ্নি ছিলেন। ১৯২১ সালে কাজী নজরুল ইসলাম আলী আকবর খাঁ'র বাড়িতে এসে উঠেন। কাজী নজরুল ইসলাম বাড়িতে বসবাসরত নার্গিসের প্রেমে পড়েছিলেন। নজরুল নার্গিসকে বিয়ে করার প্রস্তাব দিলে আকবর গ্রহণ করেন। তবে দুজনের বিয়ে সম্পন্ন হলেও নজরুল বাসর রাতে আকবরের বাড়ি ত্যাগ করেন। পরবর্তীতে তাদের বিবাহবিচ্ছেদ ঘটে। তারপর নার্গিস কামরুন্নেসা বালিকা উচ্চ বিদ্যালয়ে শিক্ষাগ্রহণ করে উপন্যাসিক হয়েছিলেন। ১৯৩৭ সালে নার্গিস ও নজরুলের শেষ সাক্ষাৎ হয়। তখন নজরুল তাকে ঢাকায় ফেরার পর আলোচনা করে তার সমস্যার সমাধান করার আশ্বাস দেন, যদিও স্ত্রী ও সন্তান মেনে নিবেনা কারণ দেখিয়ে নজরুল নার্গিসকে গ্রহণ করতে অপারগতা প্রকাশ করেছিলেন। তবে তিনি নিজের প্রতিশ্রুতি রাখেননি। নার্গিস পরে কবি আজিজুল হাকিমকে বিবাহ করেছিলেন এবং ১৯৮৫ সালে মার্কিন যুক্তরাষ্ট্রে মৃত্যুবরণ করেন।

### প্রমীলা কাজী
প্রমীলা কাজীর জন্মনাম আশালতা সেনগুপ্ত। তিনি ১৯০৮ সালে ব্রিটিশ ভারতের বেঙ্গল প্রেসিডেন্সির ঢাকা জেলার মানিকগঞ্জ মহকুমায় ত্রিপুরা রাজ্যের নায়েব বসন্ত কুমার সেনগুপ্তের গৃহে জন্মগ্রহণ করেন। অকালে প্রমীলার বাবা মারা গেলে তার মা তাকে নিয়ে বিশের দশকে কুমিল্লার কোর্ট অব ওয়ার্ডসের ইন্সপেক্টর প্রমীলার চাচা ইন্দ্রকুমার সেনগুপ্তের কর্মস্থল কুমিল্লায় চলে আসেন। ১৯২১ সাল থেকে বেশ কয়েকবার কাজী নজরুল ইসলাম ইন্দ্রকুমারের বাড়িতে বেড়াতে এসেছিলেন। তখন নজরুল ও প্রমীলা দুজন দুজনের প্রেমে পড়েন। ১৯২৪ সালে মুসলিম রীতি মেনে কলকাতায় দুজনের বিয়ে হয়, যদিও তিনি হিন্দু রয়ে গিয়েছিলেন। ১৯৩৮ সালে পক্ষাঘাতে আক্রান্ত হওয়ার পর ১৯৬২ সালে প্রমীলার মৃত্যু হয়।

### কাজী সব্যসাচী

কাজী নজরুল ইসলাম ও প্রমীলা কাজীর পুত্র কাজী সব্যসাচী ইসলাম ১৯২৯ সালে কলকাতায় জন্মগ্রহণ করেন। তিনি ভারতের আকাশবাণীর অনুষ্ঠান ঘোষক পদে চাকরি নিয়েছিলেন। তিনি ছিলেন ভারতে বাণিজ্যিক আবৃত্তি পেশার পথপ্রদর্শক। পরবর্তীতে তিনি আকাশবাণীর অনুষ্ঠান ঘোষক প্রশিক্ষন কেন্দ্রের প্রধান কর্মকর্তা হয়েছিলেন। ১৯৭১ সালে বাংলাদেশের স্বাধীনতা যুদ্ধে গঠিত স্বাধীন বাংলা বেতার কেন্দ্রের কবিতা আবৃত্তিকার ও সংবাদপাঠক হিসেবে কাজ করেছেন। ১৯৭৯ সালে তিনি কলকাতায় মৃত্যুবরণ করেন।

### কাজী অনিরুদ্ধ

১৯৩১ সালে কাজী নজরুল ইসলামের ছোট ছেলে কাজী অনিরুদ্ধ জন্মগ্রহণ করেন। তিনি ছিলেন একজন সঙ্গীতশিল্পী ও গিটারবাদক। তিনি আকাশবাণীতে চাকরি করার পাশাপাশি পঞ্চাশের দশক থেকে একাধিক সঙ্গীত বিদ্যালয়ের সাথে সম্পৃক্ত ছিলেন। তিনি তার বাবা নজরুলের সৃষ্টিকর্ম সংরক্ষণ ও উদ্ধারে ভূমিকা রাখেন। পাশাপাশি তিনি নজরুলগীতির স্বরলিপি প্রণয়ন করেছিলেন। ১৯৭৪ সালে তিনি হৃদরোগে আক্রান্ত হয়ে কলকাতায় মৃত্যুবরণ করেন।

### অন্যান্য
* জাহেদা খাতুন – কাজী ফকির আহমদের দ্বিতীয় স্ত্রী। স্বামীর মৃত্যুর পর ফকিরের চাচাতো ভাইকে বিয়ে করেন। তিনি ১৯২৮ সালে মৃত্যুবরণ করেন।
* কাজী সাহেবজান – কাজী ফকির আহমদের বড় ছেলে। প্রথমে দলিল লেখক, পরবর্তীতে রানীগঞ্জের একটা কয়লা খনিতে চাকরি নেন।
* কাজী আলী হোসেন – কাজী ফকির আহমদের ছোট ছেলে। দলিল লেখক ও সমাজসেবক। ১৯৫১ সালে হত্যাকাণ্ডের শিকার হোন।
* উমা কাজী – ১৯৪০ সালে জন্মগ্রহণ করেন। কলকাতায় নার্স হিসেবে কাজ করতেন। পরবর্তীতে কাজী সব্যসাচীকে বিয়ে করেন। আমৃত্যু অসুস্থ শ্বশুর নজরুলের সেবা করেছিলেন। ২০২০ সালে ঢাকায় মৃত্যুবরণ করেন।
* বিদ্যুত কাজী – কাজী আলী হোসেনের নাতি। ২০২১ সালে দুর্গাপুরে মৃত্যুবরণ করেন।
* লিপি কাজী – কাজী আলী হোসেনের নাতনি। ২০২৩ সালে মৃত্যুবরণ করেন।
* কল্যাণী কাজী – ১৯৩৬ সালে জন্মগ্রহণ করেন। সঙ্গীতশিল্পী ছিলেন। কাজী অনিরুদ্ধের স্ত্রী ছিলেন। পশ্চিমবঙ্গ সরকার কর্তৃক সংগীত মহাসম্মানে ভূষিত হয়েছিলেন। ২০২৩ সালে কলকাতায় মৃত্যুবরণ করেন।
* অনির্বাণ কাজী – ১৯৭৫ সালে জন্মগ্রহণ করেন। কাজী অনিরুদ্ধের ছেলে। ২০২৪ সালে কলকাতায় হৃদরোগে আক্রান্ত হয়ে মৃত্যুবরণ করেন।
* বাবুল কাজী – কাজী সব্যসাচীর ছেলে। ১৯৬৬ সালে ভারতে জন্মগ্রহণ করেন। ঢাকা রেসিডেনসিয়াল মডেল কলেজ ও ঢাকা বিশ্ববিদ্যালয়ে লেখাপড়া করেছেন। পেশায় গার্মেন্টস ব্যবসায়ী ছিলেন। ২০২৫ সালে আগুনে পুড়ে ঢাকায় মৃত্যুবরণ করেন।
* খিলখিল কাজী – জন্ম ১৯৬২ সালে। তিনি কাজী সব্যসাচীর মেয়ে। বাবার মৃত্যুর পর ১৯৮৫ সালে ঢাকায় অভিবাসিত হন। পেশায় সঙ্গীতশিল্পী।
* অনিন্দিতা কাজী – কলকাতায় থাকেন। অনিরুদ্ধ কাজীর মেয়ে। তিনি একজন সঙ্গীতশিল্পী। এলাহাবাদ বিশ্ববিদ্যালয় থেকে সঙ্গীত বিষয়ে লেখাপড়া করেছেন। তারা টিভির প্রাক্তন সভাপতি।

## বংশলতিকা

## তথ্যসূত্র

বিষয়শ্রেণী:বাংলাদেশী পরিবার
বিষয়শ্রেণী:ভারতীয় পরিবার
বিষয়শ্রেণী:বাঙালি পরিবার
বিষয়শ্রেণী:মুসলিম পরিবার
বিষয়শ্রেণী:কাজী নজরুল ইসলাম